New Terms of use/gl

Despois dun enorme proceso de edición e comentarios da comunidade, actualizamos os termos de uso da Wikimedia. A nova versión farase efectiva a partir do 25 de maio de 2012.

A actualización dos termos de uso é o resultado dun proceso colaborativo único que incorpora máis de 200 edicións e 4500 liñas de debate. Durante máis de 140 días, a comunidade da Wikimedia revisou, bosquexou e reelaborou as actualizacións propostas para os termos de uso, resolvendo máis de 120 problemas. Nunca antes os termos de uso dun sitio web tan importante foron elaborados a través dun esforzo tan colaborativo e interactivo. O proceso de comentarios e revisión da comunidade para actualizar os termos de uso rematou o 31 de decembro de 2011. O Consello de Administración aprobou formalmente o borrador finalizado dos termos o 6 de marzo de 2012. Entre outras cousas, estes termos inclúen:
 * Mellor comprensión: O acordo actualizado inclúe un resumo de doada lectura para facilitar a comprensión dos termos.
 * Maior seguridade: Os termos actualizados prohiben certas accións (como a instalación de software malicioso), que poidan comprometer os sistemas da Wikimedia. Aínda que estas restricións non representan un cambio na política, achegan claridade en canto aos comportamentos inaceptables.
 * Funcións máis claras: En resposta ás solicitudes de orientación, os termos actualizados aclaran as funcións e responsabilidades da comunidade, entre os que se atopan os editores e colaboradores. Estes termos tamén pretenden proporcionar guías que axuden aos usuarios a evitar os problemas.
 * Máis comentarios da comunidade: O acordo actualizado asegura que calquera actualización futura virá acompañada dun proceso de debate colaborativo. A actualización dá aos usuarios un período de 30 días para realizar os seus comentarios antes de que entre en vigor a nova versión (coa aprobación do Consello). Existe unha excepción de 3 días no caso de cambios legais e administrativos de carácter urxente.
 * Licenzas libres máis claras: Segundo algunhas persoas, os termos de uso anteriores eran confusos ás veces con respecto ás condicións para as licenzas libres. O acordo actualizado intenta explicar dun modo máis claro estes requirimentos aos editores e colaboradores (sen modificar as prácticas actuais).
 * Máis ferramentas contra o acoso, as ameazas, a persecución, o vandalismo e outros problemas recorrentes: Estes termos deixan claro que este tipo de prácticas están prohibidas. Como medida nova na Wikimedia, este acordo actualizado dá a posibilidade de aplicar bloqueos globais en caso de violacións graves en varios wikis, necesidade expresada por un gran número de membros. Malia que os termos de uso autorizan o bloqueo global, esta medida farase efectiva mediante unha política comunitaria.
 * Mellor protección legal: Os termos actualizados incorporan seccións legais que a miúdo se empregan para axudar a protexer un sitio como o noso, cunha mellor explicación do noso estado de almacenamento, ademais de renuncias e limitacións de responsabilidade para a Fundación.

Cómpre dicir que imos á par que outras organizacións co noso mesmo espírito que xa incorporaron acordos similares, entre as que se atopan Internet Archive, [//creativecommons.org/terms Creative Commons], [//mozilla.org/en-US/about/legal.html Mozilla Firefox], Open Source Initiative, Project Gutenberg, [//linux.com/terms Linux Foundation], [//stackexchange.com/legal Stack Exchange], [//wikispaces.com/terms WikiSpaces] e [//en.wordpress.com/tos/ WordPress.com].

Sen o duro labor e a experiencia da nosa comunidade, este proxecto sería imposible. Celebramos a participación da comunidade nesta iniciativa innovadora, que resultou nos termos de uso elaborados do xeito máis colaborativo como nunca se viu nun sitio web tan importante.